18
Quimatatacatzojque huan quihuicaque Jesús
1 Huan Jesús tlanqui motlatlajtía ica iTata huan yajqui tohuaya tiimomachtijcahua hasta seyoc nali nopa atlajtli catli itoca Cedrón campa eltoya se cuamili tlen olivo cuame. Huan ticalajque nepa. 2 Huan Judas catli quitemactiliyaya Jesús nojquiya quimatiyaya cuali campa eltoc nopa cuamili pampa Jesús huan tiimomachtijcahua miyacpa timosentiliyayaj nepa. 3 Huan Judas ajsico quinyacanayaya se pamitl tlen seis cientos soldados huan nopa policías tlen tiopamitl catli nopa tlayacanca totajtzitzi huan nopa fariseos quimacatoyaj. Nochi quihualicayayaj tlahuili, huan tlicualelemectli huan machetes. 4 Pero Jesús ya quimatiyaya nochi catli quipanosquía huan yeca yajqui quinnamiquito, huan quinilhui:
―¿Ajqueya anquitemohuaj?
5 Huan inijuanti quiilhuijque:
―Tijtemohuaj Jesús catli ehua altepetl Nazaret.
Huan quinilhui:
―Na niJesús.
Huan Judas catli quitemactiliyaya Jesús ijcatoya ininhuaya. 6 Huan quema quinilhui: “Na niJesús”, motzinquixtijque nochi inijuanti huan ajquetzhuetzque.
7 Huajca sempa Jesús quinilhui:
―¿Ajqueya anquitemohuaj?
Huan sempa quiilhuijque:
―Tijtemohuaj Jesús catli ehua Nazaret.
8 Huan Jesús quinilhui:
―Nimechilhui na niJesús. Huajca sintla antechtemohuaj na, xiquincahuaca ma yaca ni tlacame catli itztoque nohuaya.
9 Quej ni tlamisquía catli Jesús quiilhui iTata achtihuiya para amo quipolojtoya niyon se masehuali catli quimacatoya. 10 Huan Simón Pedro catli quihuicayaya imachete, quiquixti huan quitzontequili inacas tlen inejmac se tlacatl catli quitocaxtiyayaj Malco. Yaya itequipanojca nopa hueyi totajtzi.
11 Huajca Jesús quiilhui Pedro:
―Xijcalaqui momachete ipan icuetlaxo. Monequi nijselis nopa tlaijiyohuilistli catli noTata nechmacatoc.
Jesús itztoya iixpa Anás
12 Huajca nopa soldados, huan inintlayacanca huan israelita policías tlen tiopamitl quiitzquijque Jesús huan quiilpijque. 13 Huan achtihui quihuicaque hasta ichaj Anás catli eliyaya imonta Caifás. Huan Caifás oncalactoya para elis hueyi totajtzi ipan nopa xihuitl. 14 Huan elqui Caifás catli achtihuiya quinilhuijtoya israelitame para quinamiqui san setzi tlacatl miquis por nochi masehualme.
Pedro amo mocahuili sintla quiiximati Jesús
15 Huan Simón Pedro huan na tijtoquiliyayaj Jesús. Huan nechiximatiyaya nopa hueyi totajtzi, yeca nechcahuili ma nicalaqui icalixpa ihuaya Jesús. 16 Pero Pedro mocajqui calteno nechca cuapuerta. Huajca niyajqui nijcamanalhuito se ichpoca tlatequipanojquetl catli quimocuitlahuiyaya cuapuerta, huan quicahuili Pedro ma calaqui. 17 Huan nopa ichpocatl quiilhui Pedro:
―Ta nojquiya tiimomachtijca ne tlacatl. ¿Amo que?
Huan Pedro quinanquili:
―Na, amo.
18 Huan moquetzayayaj nepa nopa tlatequipanohuani huan nopa policías. Huan tlipitztoyaj huan moscohuayayaj pampa tlaseseyayaya. Huan Pedro nojquiya itztoya ininhuaya.
Nopa hueyi totajtzi quitlatzintoquili Jesús
19 Huan Anás catli onquistoya quen hueyi totajtzi quitlatzintoquili Jesús tlaque inintoca nochi imomachtijcahua huan tlaque tlamachtiyaya.
20 Huan Jesús quinanquili:
―Nicamanaltiyaya tlamiyacapa ica nochi masehualme. Mojmostla nitlamachtiyaya ipan israelita tiopame ipan campa hueli pilaltepetzitzi huan ipan nopa hueyi tiopamitl nica ipan Jerusalén campa mosentilíaj nochi israelitame. Amo tleno niquijtojtoc ichtacatzi. 21 ¿Quenque techtlatzintoquilía tlaque nitlamachti? Xiquintlatzintoquilica catli nechtlacaquilijque quema nitlamachti. Inijuanti quimatij tlaque niquinilhuijtoc.
22 Quema Jesús quiijto ya ni, se policía tlen israelita tiopamitl quiixtejtzonqui huan quiilhui:
―Amo cuali tijnanquilis ni hueyi totajtzi quej nopa.
23 Huan Jesús quinanquili:
―Sintla niquijto catli amo cuali, xijnexti campa amo cuali, huan sintla niquijto catli xitlahuac, amo quinamiqui techixtejtzonas.
24 Huajca Anás quititlanqui Jesús ilpitoc campa Caifás nopa hueyi totajtzi catli yancuic calajqui.
Pedro sempa amo mocahuili sintla quiiximati Jesús
25 Huan Pedro ijcatoya nechca campa tlitl moscojtoya huan quiilhuijque:
―Ta tiitztoc se imomachtijca nojquiya, ¿amo que?
Huan Pedro amo mocahuili, quiijto:
―Na, amo.
26 Huan itztoya nepa se itequipanojca nopa hueyi israelita totajtzi huan nopa tequipanojquetl iteiximatca nopa catli Pedro quitzontequilijtoya inacas. Huajca yaya quiilhui Pedro:
―Nimitzitac ipan nopa olivo cuamili ihuaya Jesús, ¿amo que?
27 Huan Pedro sempayano amo mocahuili, huan nima tzajtzic se poyox.
Jesús iixpa Pilato
28 Huan quema tlanestihualayaya quisque ichaj Caifás huan quihuicaque Jesús hasta campa hueyi tequicali campa mocahua Gobernador Pilato. Pero nopa israelitame catli quitelhuiyayaj Jesús amo calajque ichaj Pilato, pampa toisraelita tlanahuatilhua amo techcahuilía tiisraelitame ma ticalaquise ichaj se catli amo israelita. Huan sintla se calaquisquía, ayacmo elis tlapajpactli iixpa Toteco huan amo huelis quicuas nopa tlacualistli ipan Pascua Ilhuitl. 29 Huan Pilato quisqui calteno huan quintlatzintoquili:
―¿Tlaque ica anquitelhuíaj ni tlacatl?
30 Huan quinanquilijque:
―Sintla yaya amo elisquía se tlaixpanoquetl, amo timitzhualiquilijtosquíaj.
31 Huan Pilato quinilhui:
―Xijhuicaca amoseltzitzi huan xijtlajtolsencahuaca quen quiijtohuaj amotlanahuatilhua catli anquitoquilíaj.
Huan nopa tlayacanani tlen israelitame quinanquilijque:
―Amo tijpiyaj tequiticayotl para tijcuamapeloltise se masehuali, pero ta, quena.
32 Huajca ica ni camanali pejqui nesi melahuac catli Jesús quiijtojtoya quema quiijto para masehualme quitlejcoltisquíaj ipan cuamapeli para quimictisquíaj. 33 Huan Pilato sempa calajqui ichaj huan quinotzqui Jesús huan quitlatzintoquili:
―¿Ta tiinintlanahuatijca israelitame?
34 Huan Jesús quinanquili:
―¿Tijmachilía niinintlanahuatijca o techtlatzintoquilía ya ni pampa sequinoc mitzilhuijtoque para nitlanahuatijquetl?
35 Huan Pilato quiilhui Jesús:
―Tijmati na amo niisraelita. Elque moisraelita masehualhua catli san se amoeso huan amotlayacanca totajtzitzi catli mitztemactilicoj nomaco. ¿Para tlen? ¿Tlaque tijchijtoc?
36 Huajca Jesús quinanquili:
―Notlanahuatilis campa na nitlanahuatía amo mocahua ipan ni tlaltipactli. Sintla niitztosquía nitlanahuatijquetl nica, nomasehualhua ipan notlanahuatilis tlahuilantosquíaj para amo nechtemactilijtosquíaj ica ni israelita tlayacanani. Pero amo nitlanahuatía nica.
37 Huan Pilato quiilhui:
―¿Huajca melahuac titlanahuatijquetl?
Huan Jesús quiilhui:
―Quena, nitlanahuatijquetl. Yeca nitlacatqui ipan ni tlaltipactli. Nihualajqui nica para nitlamachtis catli melahuac, huan nochi catli quinequij quimatise catli melahuac nechtlacaquilíaj.
38 Huan Pilato quiilhui:
―¿Tlaque eltoc melahuac?
Quitemactilijque Jesús para ma quicuamapeloltica
Huan quema Pilato quiijto ni, yajqui calteno campa nopa miyaqui israelitame itztoyaj huan quinilhui:
―Niyon se itlajtlacol amo nijpantilía. 39 Pero anmomajtoque para sesen xihuitl ipan ni Pascua Ilhuitl, antechtlajtlaníaj ma nijcahuili ma yohui ichaj se catli tzactoc. Huajca, ¿anquinequij ma nimechmajcahuili amotlanahuatijca anisraelitame?
40 Huan inijuanti tlahuejchijque chicahuac:
―¡Amo! ¡Amo tijnequij! Techmajcahuili Barrabás.
Huan nopa Barrabás eltoya se fiero tlaixpanoquetl.